《题洪忠宣公墨宝册子》
清代·戴文灯

驼牟冈下昼攒矢，朔马来饮汴河水。康王出和敌不和，犹敕朝臣奉金绮。

使者多人不记名，铮铮铁有洪佛子。冷山囚絷十五年，几番嚼碎睢阳齿。

上天好还鉴孤忠，节毛落尽归乡里。到来白首对明廷，那知贼桧诪张技。

指嗾狂犬吠狺狺，万里南迁到儋耳。坐令玺书恩不下，殿中枉费黄麻纸。

呜呼思陵非忍人，也念小臣歌《陟屺》。子母犹劳金帛颁，父兄宁听冰天死。

惜哉庸臣实误国，遂教天子长蒙耻。奸回有柄和遂成，柔懦无能仇竟已。

千年展册留郁怒，已死奸谀剑欲指。纥干山雀已不归，叹息孤臣泪空泚。

作者简介：戴文灯，字经农，号匏斋，归安人。乾隆丁丑进士，官礼部员外郎。有《静退斋诗集》。